Staatskaping-verslag: Zuma maak ommeswaaiPres. Jacob Zuma (Oktober 2016) Foto: GCIS, Flickr Zuma, wat noue bande met die omstrede Gupta-familie het, het kort voor Thuli Madonsela se termyn as openbare beskermer verstryk het, ŉ aansoek ingedien om te probeer keer dat sy die verslag oor staatskaping bekendmaak. Adv. Anthea Platt, vir Zuma, het Woensdag in die hof net bekend gemaak die president gaan sy aansoek laat vaar. Geen rede is hiervoor verskaf nie. Dit kom nadat die hof Dinsdag beslis het dat vier opposisiepartye en Vytjie Mentor mag ingryp in Zuma se aansoek. Die aansoek is met koste toegestaan. Die verslag is opgestel na bewerings dat die welgestelde Gupta-familie onbehoorlike invloed gehad het in die aanstelling van ministers. Mosebenzi Zwane, minister van minerale hulpbronne, het ook Maandag ŉ aansoek om ŉ interdik ingedien. Hy meen die verslag is oorhaastig saamgestel sonder dat sy grondwetlike regte in ag geneem is. Des van Rooyen, minister van samewerkende regering en tradisionele sake, is ook Maandag weer hof toe in ŉ poging om te verhoed dat die verslag bekendgemaak word. Van Rooyen het vroeër vandeesmaand vir die eerste keer ŉ hofaansoek ingedien om te keer dat Madonsela, die voormalige openbare beskermer, se staatskaping-verslag bekendgemaak word. Die Guptas het ook vroeër gedreig om ŉ interdik te probeer bekom maar toe daarteen besluit. Lees alle vorige berigte oor staatskaping op Maroela Media.